## Pravilnik o sadržaju redovitih izvješća i izvješća na zahtjev Hrvatske agencije za nadzor financijskih usluga koja su dužna dostavljati leasing društva te načinu i rokovima njihove dostave

### NN 54/2014 (30.4.2014.), Pravilnik o sadržaju redovitih izvješća i izvješća na zahtjev Hrvatske agencije za nadzor financijskih usluga koja su dužna dostavljati leasing društva te načinu i rokovima njihove dostave

54 30.04.2014 Pravilnik o sadržaju redovitih izvješća i izvješća na zahtjev Hrvatske agencije za nadzor financijskih usluga koja su dužna dostavljati leasing društva te načinu i rokovima njihove dostave

HRVATSKA AGENCIJA ZA NADZOR FINANCIJSKIH USLUGA

1028

Na temelju članka 76. Zakona o leasingu (»Narodne novine«, br. 141/2013), Hrvatska agencija za nadzor financijskih usluga na sjednici Upravnog vijeća održanoj 25. travnja 2014. donosi

PRAVILNIK

O SADRŽAJU REDOVITIH IZVJEŠĆA I IZVJEŠĆA NA ZAHTJEV HRVATSKE AGENCIJE ZA NADZOR FINANCIJSKIH USLUGA KOJA SU DUŽNA DOSTAVLJATI LEASING DRUŠTVA TE NAČINU I ROKOVIMA NJIHOVE DOSTAVE

Članak 1.

Ovim Pravilnikom propisuje se sadržaj te način i rokovi dostave redovitih izvješća i izvješća na zahtjev Hrvatske agencije za nadzor financijskih usluga (dalje u tekstu: Agencija) koja su leasing društva dužna dostavljati Agenciji na temelju članka 76. Zakona o leasingu (»Narodne novine« br. 141/2013, dalje u tekstu: Zakon).

Članak 2.

(1) U smislu ovog Pravilnika, redovita izvješća su izvješća o sljedećim činjenicama i okolnostima iz odredbe članka 76. stavka 1. Zakona koja su leasing društva dužna dostavljati Agenciji:

1. upisu i promjenama podataka koji se upisuju u sudski registar,

2. sazivu skupštine i svim odlukama prihvaćenim na skupštini,

3. imateljima poslovnih udjela ili dionica leasing društva te stjecanju, odnosno izmjeni kvalificiranih udjela,

4. planiranom otvaranju, preseljenju, zatvaranju ili privremenom prestanku podružnice ili predstavništva, odnosno drugim organizacijskim promjenama,

5. ulaganjima na temelju kojih je leasing društvo neizravno ili izravno steklo kvalificirani udjel u drugoj pravnoj osobi kao i o svakom daljnjem ulaganju u tu pravnu osobu,

6. promjenama u strukturi kapitala,

7. prestanku obavljanja pojedinih poslova leasinga.

(2) U smislu ovog Pravilnika, izvješća na zahtjev Agencije su izvješća i informacije o svim poslovima bitnim za obavljanje nadzora, odnosno obavljanje drugih poslova Agencije koja su leasing društva dužna dostaviti Agenciji na temelju odredbe članka 76. stavka 2. Zakona.

Članak 3.

(1) Leasing društva su dužna redovito izvješćivati Agenciju o sljedećim činjenicama i okolnostima:

1. upisu i promjenama podataka koji se upisuju u sudski registar, dostavljanjem prijave s prilozima uz prijavu, odnosno zahtjeva sa svim prilozima u roku od tri dana od dana dostave registarskom sudu i rješenja o upisu u sudski registar u roku od osam dana od dana njegova primitka,

2. sazivu skupštine i svim odlukama prihvaćenim na skupštini, dostavljanjem poziva na skupštinu s dnevnim redom i prijedlogom odluka najmanje sedam dana prije održavanja skupštine, a nakon održane skupštine dostavljanjem zapisnika s odlukama koje su donesene na skupštini u roku od osam dana od dana održavanja skupštine s pročišćenim tekstom osnivačkog akta, kad je to primjenjivo,

– u slučaju kada se svi članovi društva s ograničenom odgovornošću, u pisanom obliku dogovore o odluci koju treba donijeti ili izjave da su suglasni s time da se o njoj glasuje pisanim putem, dostavljanjem tako donesene odluke u roku od osam dana od dana donošenja odluke,

– u slučaju kada sve poslovne udjele u društvu drži samo jedan član ili uz njega i društvo, dostavljanjem potpisanog zapisnika o donesenoj odluci u roku od osam dana od dana sastavljanja zapisnika,

3. imateljima dionica leasing društva (osobni podaci i prebivalište za fizičke osobe, a tvrtku i sjedište za pravne osobe), dostavljanjem pisane obavijesti s podacima o stanju na računima vrijednosnih papira pojedinog imatelja dionica navodeći podatke o nominalnom iznosu i postotku udjela u glasačkim pravima odnosno temeljnom kapitalu leasing društva, u roku od osam dana nakon isteka svakog tromjesečja, u kojoj su istaknute eventualne promjene imatelja dionica u odnosu na podatke iz prethodne obavijesti,

4. stjecanju, odnosno izmjeni kvalificiranih udjela iz članka 16. Zakona, dostavljanjem pisane obavijesti o stjecanju odnosno izmjeni kvalificiranih udjela (osobni podaci i prebivalište za fizičke osobe, a tvrtku i sjedište za pravne osobe) navodeći podatke o nominalnom iznosu i postotku udjela u glasačkim pravima odnosno temeljnom kapitalu leasing društva kao i o stjecanju manjem od 10%, ako je omogućeno ostvarenje značajnog utjecaja na upravljanje leasing društvom, s priloženim ugovorom ili drugom ispravom o pravnom poslu stjecanja, u roku od osam dana od dana sklapanja pravnog posla stjecanja udjela,

5. ulaganjima na temelju kojih je leasing društvo neizravno ili izravno steklo kvalificirani udio u drugoj pravnoj osobi kao i o svakom daljnjem ulaganju u tu pravnu osobu, dostavljanjem pisane obavijesti o stjecanju odnosno izmjeni kvalificiranih udjela s osnovnim registarskim podacima pravne osobe i navodeći podatke o nominalnom iznosu i postotku udjela u glasačkim pravima odnosno temeljnom kapitalu pravne osobe, s priloženim ugovorom ili drugom ispravom o pravnom poslu stjecanja, odnosno ulaganja, u roku od osam dana od dana sklapanja pravnog posla stjecanja, odnosno ulaganja,

6. ako leasing društvo namjerava prodati ili na drugi način otuđiti udjel u drugoj pravnoj osobi za čije stjecanje je dobilo suglasnost Agencije, ili namjerava smanjiti udjel ispod granica određenih Zakonom, o svojoj namjeri dužno je pisanim putem obavijestiti Agenciju, dostavljanjem izvješća o načinu otuđenja, visini udjela koje namjerava otpustiti i osobi koja stječe te dionice odnosno poslovne udjele, najkasnije u roku osam dana prije sklapanja pravnog posla prodaje odnosno drugog načina otuđenja.

7. upisu i promjenama članova leasing društva i njihovih poslovnih udjela, dostavljanjem popisa članova leasing društva u kojem su navedeni zakonom propisani podaci istodobno s dostavljanjem ovog popisa registarskom sudu,

8. planiranom otvaranju, preseljenju, zatvaranju ili privremenom prestanku podružnice ili predstavništva, dostavljanjem sažetog izvješća koje sadrži osnovne podatke o tim promjenama za svaku kalendarsku godinu uključujući podatke o koji se odnose na postojeće stanje na dan 31.12., najkasnije do 31. siječnja za prethodnu kalendarsku godinu,

9. organizacijskim promjenama u leasing društvu (pr. promjene u organizacijskoj strukturi leasing društva), u roku od osam dana od dana nastanka promjene,

10. promjenama u strukturi kapitala dostavljanjem odluke leasing društva o promjeni strukture kapitala u roku od osam dana od dana donošenja odluke,

11. prestanku obavljanja pojedinih poslova leasinga, za koje je leasing društvo dobilo odobrenje Agencije, dostavljanjem odluke leasing društva o prestanku obavljanja pojedinih poslova leasinga, te rješenja registarskog suda o brisanju obavljanja pojedinih poslova leasinga u sudskom registru, u roku od osam dana od dana donošenja odluke leasing društva, odnosno primitka rješenja registarskog suda.

12. prestanku funkcija člana uprave, prokuriste i člana nadzornog odbora prije isteka razdoblja na koja su imenovani dostavljanjem odluke o opozivu, ili obavijesti o primljenoj ostavci u roku od osam dana od donošenja odluke odnosno primljene obavijesti o ostavci,

13. sastavu i strukturi nadzornog odbora leasing društva u odnosu na uvjete za članstvo u tom organu propisane Pravilnikom o uvjetima za članstvo u upravi i nadzornom odboru leasing društva, dostavljanjem izvješća o nastalim promjenama u izboru odnosno imenovanju članova nadzornog odbora koji sadrži najmanje sljedeće podatke o svim članovima nadzornog odbora na dan nastanka promjene: osobni podaci, stručne kvalifikacije, te opis stečenog relevantnog iskustva, najkasnije u roku od osam dana od dana nastanka promjene,

14. o promjenama u vezi obavljanja poslova interne revizije, dostavljanjem odluke o imenovanju odnosno razrješenju internog revizora uključujući dostavu informacije o statusu internog revizora (u radnom odnosu s leasing društvom, interni revizor po osnovi izdvajanja poslova interne revizije i sl.), osim ako to nije vidljivo iz dostavljene odluke, u roku od osam dana od dana donošenja odluke.

(2) Iznimno od odredbe stavka 1. točke 1. ovoga članka, leasing društva nisu dužna dostavljati prijave za upis i promjene podataka koji se upisuju u sudski registar u vezi s podružnicama.

Članak 4.

(1) Leasing društva dužna su Agenciji dostavljati dokumentaciju iz odredbe članka 3. ovog Pravilnika u običnom presliku, osim dokumentacije iz članka 3. stavka 1. točaka 1. (osim rješenja o upisu u sudski registar koja se mogu dostaviti u običnom presliku), 2. i 12. ovoga Pravilnika koja se dostavlja u izvorniku ili ovjerenoj preslici. Dostavljena dokumentacija se ne vraća.

(2) Osim dokumentacije propisane člankom 3. ovog Pravilnika, leasing društva su dužna dostaviti na zahtjev Agencije i drugu dokumentaciju ili podatke za potrebe nadzora ili za obavljanje drugih poslova iz nadležnosti i djelokruga Agencije u vezi s poslovanjem leasing društva, na način i u roku određenom u zahtjevu.

Članak 5.

(1) Stupanjem na snagu ovog Pravilnika prestaje važiti Pravilnik o sadržaju izvješća o statusnim promjenama, promjenama u temeljnom kapitalu i ulaganjima leasing društva, te načinu i rokovima izvješćivanja Hrvatske agencije za nadzor financijskih usluga (»Narodne novine« br. 71/08 i 133/10).

2) Stupanjem na snagu ovoga Pravilnika prestaje važiti Pravilnik o načinu obavještavanja Hrvatske agencije za nadzor financijskih usluga o otuđenju dionica ili poslovnog udjela leasing društva (»Narodne novine« br. 11/07 i 26/08).

Članak 6.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/14-04/17
Urbroj: 326-550-14-1
Zagreb, 25. travnja 2014.

Predsjednik Upravnog vijeća
Petar-Pierre Matek, v. r.

Pravilnik, NN 54/2014-1028